АҞӘА, нанҳәа 11 - Sputnik. Аурыс-аԥсуа ҳәааҿы аҽазныкгьы иаарԥшын аҳазалхратә закәанԥҵара еилаганы аҳәаа иахыргоз асигарет партиа ҳәа аанацҳауеит Урыстәыла АШәМ Краснодартәи атәылаҿацә аҿы Аҳәаахьчаратә усбарҭа апресс-маҵзура.
Асигарет аконтрабанда аԥырҟәҟәааразы аоперативтә усурақәа еицымҩаԥыргеит Урыстәыла Афедералтә шәарҭадаратә маҵзура аҳәаахьчаратә Усбарҭа аусзуҩцәеи Урыстәыла АШәМ аусзуҩцәеи аушьҭырҭатә ҭыԥ "Адлер". Асигаретқәа ҵәахын автомашьына атехникатә гәаҩарақәа рҿы.
Аконтрабандатә аалыҵ аекспертизахь инашьҭуп. Закәаншьаҭада аҭаҭын аалыҵ амҩангараз апроцессуалтә уснагӡатәқәа хацыркуп.
Урыстәыла АШәМ Краснодартәи атәылаҿацә аҿы Аҳәаахьчаратә усбарҭа иазгәанаҭоит иара аҳәаахьчаратә хылаԥшрала ишанапынҵоу атәылауаа рдокументқәеи атранспорт хархәагақәеи урҭ имҩаԥырго аидарақәеи ргәаҭара.